**BALATONSZEPEZD KÖZSÉG ÖNKORMÁNYZATA**

8252 Balatonszepezd, Árpád u. 27.

**Ügyiratszám:** BSZ/213-13/2025.

* 1. **J E G Y Z Ő K Ö N Y V**

**Készült:** Balatonszepezd Község Önkormányzata Képviselő-testülete **2025. február 21-én 8.00 órakor** megtartott **nyilvános** üléséről

**Az ülés helye:** Balatonszepezd, Községháza – földszinti tárgyaló

(8252 Balatonszepezd, Árpád u. 27.)

**Jelen vannak:** Bíró Imre polgármester

 Varga József alpolgármester

 Inhof Tamás

 Kiss István

 dr. Temesvári Zsolt képviselők

**Tanácskozási joggal megjelent**:

 dr. Varga Viktória jegyző, jegyzőkönyvvezető

 dr. Kiss Balázs Tamás aljegyző

 Szántó Szilvia irodavezető

 dr. Oláh Kálmán háziorvos

**Bíró Imre polgármester:** Köszönti a nyilvános ülésen megjelenteket. Megállapítja, hogy a képviselő-testület 4 fő jelenlétével határozatképes, az ülést megnyitja. Javasolja, hogy a mai nyilvános ülésen a meghívóban szereplő napirendi pontok kerüljenek megtárgyalásra azzal, hogy a Hész módosításuk kapcsán a környezeti vizsgálat szükségességéről is döntenének, illetve a háziorvos jelezte, hogy jön az ülésre, ha megérkezik, a napirendjét akkor veszi sorra.

**Napirend:**

**1)** **A Zánkai Közös Önkormányzati Hivatal 2025. évi költségvetésének elfogadása**

*Előterjesztő: Bíró Imre polgármester*

**2) Az önkormányzat 2024. évi költségvetésének módosítása**

*Előterjesztő: Bíró Imre polgármester*

**3)** **Balatonszepezd Község Önkormányzata középtávú tervének, valamint a 2025. évi költségvetésről szóló rendeletének elfogadása**

*Előterjesztő: Bíró Imre polgármester*

**4) A Zánkai Közös Önkormányzati Hivatal 2024. évi költségvetésének módosítása**

*Előterjesztő: Bíró Imre polgármester*

**5) Balatonszepezd Község Önkormányzatának a 2025-2029. évi gazdasági programjának elfogadása**

*Előterjesztő: Bíró Imre polgármester*

**6) 2024. évi beszámoló a háziorvosi ellátás személyi és tárgyi feltételeiről**

*Előterjesztő: Bíró Imre polgármester*

**7) Tájékoztatás a Balatonszepezd Község Helyi Építési Szabályzatáról és Szabályozási Tervéről szóló 18/2016. (XII. 30.) önkormányzati rendelettel szemben érkezett törvényességi felhívásról**

*Előterjesztő: Bíró Imre polgármester*

**8) Balatonszepezd Község Önkormányzata 2025. évi közbeszerzési tervének elfogadása**

*Előterjesztő: Bíró Imre polgármester*

**9) Döntéshozatal a kabinsor újjáépítése tárgyában**

*Előterjesztő: Bíró Imre polgármester*

**10) A Balatonfüredi Rendőrkapitányság támogatása**

*Előterjesztő: Bíró Imre polgármester*

**11) Döntés a polgármester 2025. évi cafetéria juttatásáról**

*Előterjesztő: dr. Varga Viktória jegyző*

**12) A polgármester szabadságtervének jóváhagyása**

*Előterjesztő: Bíró Imre polgármester*

**13) Balatonszepezd Község Önkormányzata Képviselő-testülete 2025. évi munkatervének elfogadása**

*Előterjesztő: Bíró Imre polgármester*

**14) A közművelődési alapszolgáltatás 2025. évi szolgáltatási tervének jóváhagyása**

*Előterjesztő: Bíró Imre polgármester*

**15) 2024. évi beszámoló a fogászati alapellátás személyi és tárgyi feltételeiről**

*Előterjesztő: Bíró Imre polgármester*

**16) 2024. évi beszámoló a védőnői szolgálat személyi és tárgyi feltételeiről**

*Előterjesztő: Bíró Imre polgármester*

**17) Beszámoló a Zánkai Közös Önkormányzati Hivatal 2024. évi tevékenységéről**

*Előterjesztő: dr. Varga Viktória jegyző*

**18) Igazgatási szünet elrendelése a Zánkai Közös Önkormányzati Hivatalban**

*Előterjesztő: dr. Varga Viktória jegyző*

**19) Stratégiai ellenőrzési terv 2025-2029. elfogadása**

*Előterjesztő: Bíró Imre polgármester*

**20) Közösségi Könyvtár elnevezése** (szóbeli előterjesztés)

*Előterjesztő: Bíró Imre polgármester*

**21) Döntés környezeti vizsgálat szükségességéről** (szóbeli előterjesztés)

*Előterjesztő: Bíró Imre polgármester*

**NAPIREND TÁRGYALÁSA**

**1) A Zánkai Közös Önkormányzati Hivatal 2025. évi költségvetésének elfogadása**

*Előterjesztő: Bíró Imre polgármester*

**Bíró Imre polgármester:** Megelőzte a költségvetés összeállítását egy polgármesteri egyeztetés. A hivatal kiadása nagyságrendileg 191 millió forint, ehhez 76 millió forint állami támogatást kapnak és 99 millió forint a települések hozzájárulása. Szepezdet 12,7 millió forinttal támogatja az állam, ezen felül összesen 21,5 millió forintot kell még befizetni a költségekbe. Ehhez még kb. 2 millió forint jön a rezsire, papírra, telefonra. Továbbra sincs egyezség a %-os arányok terén, mert úgy érzi, hogy a többi polgármester nem veszi figyelembe Szepezd érdekét. Mivel egy szavazat nem sokat számít, így ezt mindig egy diktátumnak érzi. Ha el sem mennének, akkor is ez lenne.

*Varga József alpolgármester megérkezik, a képviselő-testület 5 fővel folytatja a munkát.*

A 40 %-os hozzájárulásból 36 %-ot tudtak elérni alpolgármester úrral együtt. Nem tudták annyira képviselni Szepezd érdekeit, amennyire szerették volna, ezen majd még dolgozni kell. Nyolc település eltérő érdekeit kell figyelembe venni, azt is érti, hogy a fenti településeknek nincsen annyi bevétele, mint a vízpartiaknak. Ebből korábban is mindig heves viták voltak. Jelzés értéke van inkább annak, hogy nem fogadják el ezt a költségvetést. Sok jelentősége nincsen. Kérdezi, hogy valakinek van-e kérdése, észrevétele, hozzászólása?

**Kiss István képviselő**: Mi alapján történik a feloszlás?

**Bíró Imre polgármester**: Az állami támogatást lakosságszám alapján kapják. A többi hozzájárulásnál más szempontokat vesznek figyelembe. A fenti településeknek az az érdeke, hogy a gazdaságilag erősebek felé legyen tolva. Az SZMSZ olyan, hogy 6 igen kell a költségvetés megalkotásához. Szepezd mindig egyedül marad.

**Varga József alpolgármester**: Lakosságszámban jók lennének, az ügyiratok számában nem jó az önkormányzat, de szerinte nem jók ez a mérőpont. Nem volt elégedett a tárgyalással, nem fogja ezt elfogadni. De bármit kitalálhatnak, a többi település le fogja szavazni őket.

**Bíró Imre polgármester**: Ő is azt javasolja, hogy jelzés értékkel ne szavazzák meg a költségvetést.

**Kiss István képviselő**: Mi lenne az elfogadható arányszám?

**Bíró Imre polgármester**: Erről nem egyeztettek, inkább alkudoztak. Szerinte 28 % lenne az elfogadható, ami máshol is van.

**Varga József alpolgármester**: Több helyre is befizetnek, ez ennél összetettebb. Maga sem tudná megmondani, mit lehetne tenni. Ahhoz, hogy változtatni lehessen, a szavazati arányokat kellene változtatni. Nem jó, hogy minden településnek 1 szavazata van. Persze ezen is csak szavazással lehetne változtatni.

*További kérdés, vélemény, javaslat, hozzászólás nem hangzik el, Bíró Imre polgármester*

*a határozati javaslatot szavazásra teszi fel.*

**Balatonszepezd Község Önkormányzata Képviselő-testülete 5 nem szavazattal a határozati javaslatot nem fogadta el.**

**2) Az önkormányzat 2024. évi költségvetésének módosítása**

*Előterjesztő: Bíró Imre polgármester*

**Bíró Imre polgármester:** A tényszámoknak megfelelő módosítás történik. Kérdezi, hogy valakinek van-e kérdése, észrevétele, hozzászólása?

*Kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete** **5 igen szavazattal**

**– egyhangúlag – az alábbi határozatot hozza:**

**1/2025. (II.25.) ÖNKORMÁNYZATI RENDELET**

Balatonszepezd Község Önkormányzata Képviselő-testülete a 2024. évi költségvetésről szóló 1/2024. (II.27.) önkormányzati rendelet módosításáról szóló rendelet-tervezetet elfogadja és 1/2025. (II.25.) számon önkormányzati rendeletei közé iktatja.

**3) Balatonszepezd Község Önkormányzata középtávú tervének, valamint a 2025. évi költségvetésről szóló rendeletének elfogadása**

*Előterjesztő: Bíró Imre polgármester*

**Bíró Imre polgármester:** Jól kell gazdálkodni, átgondolva és úgy, hogy ne legyen bizonytalanság. 625,5 millió forint a költségvetési főösszeg, a tartalék 84 millió forint, és 35 millió forint a tavalyi pénzmaradvány. A részletes költségvetést a képviselők megismerhették. Igyekeztek jó költségvetést összeállítani.

**Kiss István képviselő**: Egy dolog feltűnt neki. A 9. § (3) bekezdés szerint a munkába járás km költsége 18 Ft, a zánkai hivatalban ez 30 Ft. Miért?

**dr. Varga Viktória jegyző**: Erről a munkáltató dönthet. A 18 Ft a kötelező, amit ki kell fizetni, a 30 Ft adható.

**Bíró Imre polgármester:** Ha erre van igény, akkor ezt év közben is fel lehet emelni.

*További kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete** **5 igen szavazattal**

**– egyhangúlag – az alábbi határozatot hozza:**

**5/2025. (II.21.) Bsz. ÖNKORMÁNYZATI HATÁROZAT**

Balatonszepezd Község Önkormányzata Képviselő-testülete az Önkormányzat saját bevételeinek, valamint adósságot keletkeztető ügyleteiből eredő fizetési kötelezettségeinek a költségvetési évet követő három évre várható összegeit az előterjesztés E/1. melléklete szerint fogadja el.

*További kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete** **5 igen szavazattal**

**– egyhangúlag – az alábbi határozatot hozza:**

**2/2025. (II.25.) ÖNKORMÁNYZATI RENDELET**

Balatonszepezd Község Önkormányzata Képviselő-testülete a 2025. évi költségvetésről szóló rendelet-tervezetet elfogadja és 2/2025. (II.25.) számon önkormányzati rendeletei közé iktatja.

**4) A Zánkai Közös Önkormányzati Hivatal 2024. évi költségvetésének módosítása**

*Előterjesztő: Bíró Imre polgármester*

**Bíró Imre polgármester:** Ez is már a megtörtént számokról szól, a tényadatoknak megfelelő módosítás történik. Kérdezi, hogy valakinek van-e kérdése, észrevétele, hozzászólása?

*Kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete** **5 igen szavazattal**

**– egyhangúlag – az alábbi határozatot hozza:**

**6/2025. (II.21.) Bsz. ÖNKORMÁNYZATI HATÁROZAT**

Balatonszepezd Község Önkormányzata Képviselő-testülete a Zánkai Közös Önkormányzati Hivatal 2024. évi költségvetésének módosítását az előterjesztés melléklete szerint elfogadja.

Határidő: azonnal

Felelős: polgármester, jegyző

**5) Balatonszepezd Község Önkormányzatának a 2025-2029. évi gazdasági programjának elfogadása**

*Előterjesztő: Bíró Imre polgármester*

**Bíró Imre polgármester:** A gazdasági programot az alakuló üléstől számított 6 hónapon belül kell elfogadni. Az előzőt átnézték és nagyon sok mindent megvalósítottak abból. Szerinte jó tervet állítottak össze.

**Varga József alpolgármester**: A közvilágítás fejlesztését, korszerűsítését még kéri beletenni. Ez komoly tétel lehet.

**Bíró Imre polgármester**: Egyetért, a célokhoz akkor ezt beteszik.

**dr. Temesvári Zsolt képviselő**: A Víriuszi strandon a büfé felújítása szerepel. Nem lehetne az egész strandot kiadni?

**Bíró Imre polgármester**: Erről már beszéltek, hogy jobb lenne. Van még fenntartási kötelezettség, de az le fog járni. El kell majd gondolkodni ezen. A büfé épülete nagyon rossz állapotú, cserepek is lehullottak, ezért lezárták. Pedig szép ingatlan lehetne. Ki kell találni, hogy milyen hasznosítási módot találnak.

**dr. Temesvári Zsolt képviselő**: A program szerint Szepezdfürdőn gyalogátkelő létesülne a vasúti átkelőnél. Melyik átkelőre gondolnak?

**Bíró Imre polgármester**: Lehetne mindkettőnél is, de a fénysorompóhoz gondolták, nem az állomáshoz.

**Varga József alpolgármester**: Korábban volt róla szó, de azért nem jutottak tovább, mert ott kanyar van, oda a közútkezelő nem engedélyezte. A felüljáró azért épült, hogy azon járjanak át.

**dr. Temesvári Zsolt képviselő**: Azt kéri, azért tegyenek még egy próbát.

**Bíró Imre polgármester**: Benne van mindkét lehetőség.

**dr. Temesvári Zsolt képviselő**: A másik, a tanösvény a hegytóhoz. Nem arra kellene vinni, ezt már beszélték. Nem kellene a zánkai együttműködés.

**Varga József alpolgármester**: A felső területek mind Zánkához tartoznak, az együttműködést nem tudják kikerülni. A tanösvény maradhat, a részletek majd kialakulnak.

**dr. Temesvári Zsolt képviselő**: Új facebook oldal készítése is felvetődött, kérdezi, hogy ezzel hogyan állnak?

**Kiss István képviselő**: Ő vállalja a működtetést. Nagyon sokat beszéltek a plázsról, a tervben még sincs benne. Nincs szolgáltatás a strandon. Miért nem beszélnek erről?

**Bíró Imre polgármester**: A központi strandnál szerepel a beléptetőrendszer. Egészítsék ki ezt a lidósítással.

**Kiss István képviselő**: Az adótorony kihelyezése sincs benne.

**Bíró Imre polgármester**: De az benne van.

**Varga József alpolgármester**: Nem ért egyet a beléptetőrendszerrel. Fölösleges. Mindenképpen kell egy pénztáros. Szerinte nem éri meg kialakítani.

**Kiss István képviselő**: Zánkán sokkal bonyolultabb a beléptetőrendszer, sokkal költségesebb, mert több ember kell hozzá. Egy nagy strandon ennek lehet létjogosultsága, náluk nincs értelme.

**Bíró Imre polgármester**: Akkor a gazdasági programot a közvilágítás fejlesztésével és a lidósítással kiegészítve, a beléptetőrendszer elhagyásával teszi fel szavazásra.

*További kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete** **5 igen szavazattal**

**– egyhangúlag – az alábbi határozatot hozza:**

**7/2025. (II.21.) Bsz. ÖNKORMÁNYZATI HATÁROZAT**

Balatonszepezd Község Önkormányzatának Képviselő-testülete a 2025-2029. évi gazdasági programot az előterjesztés melléklete szerint elfogadja.

**6) 2024. évi beszámoló a háziorvosi ellátás személyi és tárgyi feltételeiről**

*Előterjesztő: Bíró Imre polgármester*

**Bíró Imre polgármester:** Köszönti doktor urat az ülésen, át is adja a szót.

**dr. Oláh Kálmán háziorvos**: Köszöni. Kilencedik éve a körzet háziorvosa. A finanszírozás nem sokat változott, már ami a betegekre költhető részét illeti. Minden évben kicsit többet kell beletenni, mert az árak mennek felfelé. Olyan problémák vannak, hogy nincs keret üzemanyagra, eszközökre. De nem panaszkodik, nagy a körzet, több mint 2000 kártyája van, így két asszisztenst is tud teljes munkaidőben foglalkoztatni, sőt egy másodorvost is. Ezzel még több forrást tud kigazdálkodni. A beszámoló nagyobb része statisztikai adat. A körzet vegyes körzet, és így, hogy 425 gyermek tartozik hozzá, ez egy nagyon komoly praxis, több kártyát nem is tudna fogadni. A felnőttek nagy része idős. A szepezdi rendelő kapcsán polgármesterként megérti, hogy miért ragaszkodik hozzá a testület, orvosszakmailag viszont nem indokolt a rendelő fenntartása. Kedden senki nem volt, általában 2-3 embert lát el. A nyári időszakban sokan vannak, de év közben alig van beteg. Szűréseket nem is tud itt végezni, ahhoz Zánkán vannak meg a feltételek.

**Bíró Imre polgármester**: A rendelő fenntartása mindig felmerül, de ők ebben egységesek, szeretnék megtartani a rendelőt. A többi település bezárta a rendelőket. Van még egy gyógyszerész is, aki veszteségesen, de átjár Szepezdre.

**Varga József alpolgármester**: Sajnos elöregedő a település. Az idős embereknek egy belső biztonságot jelent, hogy van itt orvosi rendelő.

**Bíró Imre polgármester**: Ahol megszűnik helyben a rendelés, ott az idősek maguktól nem mennek át Zánkára.

**dr. Oláh Kálmán háziorvos**: A váróterem egy társalgószobává alakul. Érti, hogy miért tartja ezt fenn a testület, de jeleznie kell, hogy orvosszakmailag ez nem indokolt. A Nivegy-völgyben megvan a lehetőség lejárni Zánkára, de sajnos nem járnak orvoshoz. Erre lenne megoldás. Zánkán az egyik asszisztens jár ki házhoz az idősekhez. Érti, mi a baj a rendelő megszüntetésével, nem járnak az idősek orvoshoz. Persze ezt még a kormányzat sem döntötte el, hogy hogyan épüljön fel a helyi egészségügyi szolgáltatás. Elfogadja az önkormányzat döntését.

**Varga József alpolgármester**: Hogyan látja a szepezdiek általános egészségi állapotát?

**dr. Oláh Kálmán háziorvos**: Magyar viszonyoknak megfelelő, ami semmiképpen sem jót jelent. A legnagyobb probléma itt az elmagányosodás. Nem csak megözvegyül, hanem megéli azt is, hogy a teljes utca kiürül, ebből jönnek a tünetek, pl. magas vérnyomás, hasfájás.

**Inhof Tamás képviselő**: Lenne-e olyan beruházás, amit a szepezdi kisrendelőben meg tudnának valósítani?

**dr. Oláh Kálmán háziorvos**: A lakosok nagy része autóval jön. Annyi autó van, hogy van, hogy maga sem tud hol megállni. Úgy gondolja, hogy aki autóba ül, az már át tud jönni Zánkára is. Ő a személyes betegellátás híve, szeret kommunikálni a betegekkel. Nem látja, hogy rosszabban működnének rendelő nélkül, mint rendelővel. A Nivegy-völgyben igen, ott indokolt lenne egy rendelő a lakosságszám alapján.

**Varga József alpolgármester**: Nem tartja rossznak, hogy van egy központi, jól felszerelt zánkai rendelő, de itt Szepezden a biztonság miatt kell. Ezt fenn kell tartani. Ma már mobilisak az emberek, át tudnak menni Zánkára, ha komolyabb a probléma.

**dr. Temesvári Zsolt képviselő**: Az nem megoldható, hogy szezonon kívül csak heti egy alkalommal jöjjön, szezonban pedig maradna a heti két alkalom?

**dr. Oláh Kálmán háziorvos**: Ebben az esetben bezárna a patika. A patika konkrét nyitvatartásra kap működési engedélyt. Ha változik a nyitvatartás, új engedély kell, amit nagyon nehéz végig vinni. Ha nincs meg a heti kettő, akkor egyszer sem nyit ki. Persze a jövőben ez probléma lesz, mert egy új patikus már biztos nem fog átjárni Szepezdre.

**Inhof Tamás képviselő**: Nem javasolná a rendelési időt megváltoztatni.

**Bíró Imre polgármester**: Szóba sem jön. Köszöni a tájékoztatást, jó munkát kíván doktor úrnak és jó egészséget kíván mindenkinek.

*További kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete** **5 igen szavazattal**

**– egyhangúlag – az alábbi határozatot hozza:**

**8/2025. (II.21.) Bsz. ÖNKORMÁNYZATI HATÁROZAT**

Balatonszepezd Község Önkormányzatának Képviselő-testülete a 2024. évi beszámolót a háziorvosi ellátás személyi és tárgyi feltételeiről elfogadja.

**7) Tájékoztatás a Balatonszepezd Község Helyi Építési Szabályzatáról és Szabályozási Tervéről szóló 18/2016. (XII. 30.) önkormányzati rendelettel szemben érkezett törvényességi felhívásról**

*Előterjesztő: Bíró Imre polgármester*

**Bíró Imre polgármester:** Törvényességi felhívás érkezett a Hész miatt, ami a TNM rendelettel nincsen összhangban. Felkapták a fejüket, mikor megkapták. A dolog okafogyottá vált, mert az ottani ingatlanok megkapták az építési engedélyt, illetve az új vízparti terv hatályba lépése szintén megoldja ezt a problémát, mert felül fogja írni. Tájékoztatja a testületet a törvényességi felhívásról. Bízik benne, hogy meg fog oldódni és nem kell róla többet beszélni. A vízparti tervet valószínűleg előbb elfogadják, mint ahogy a Hész módosítás megvalósul. A folyamatban lévő Hész módosításnál kérték a tervezőt, hogy tegye bele ezt is. Jövőre el kell kezdeni az új HÉSZ-t előkészítését. Kérdezi, hogy valakinek van-e kérdése, észrevétele, hozzászólása?

*Kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete** **5 igen szavazattal**

**– egyhangúlag – az alábbi határozatot hozza:**

**9/2025. (II.21.) Bsz. ÖNKORMÁNYZATI HATÁROZAT**

Balatonszepezd Község Önkormányzata Képviselő-testülete a Balatonszepezd Község Helyi Építési Szabályzatáról és Szabályozási Tervéről szóló 18/2016. (XII. 30.) önkormányzati rendelettel szemben érkezett VE/53/00085-1/2025. számú törvényességi felhívást megismerte.

Határidő: 2025. április 30.

Felelős: polgármester

**8) Balatonszepezd Község Önkormányzata 2025. évi közbeszerzési tervének elfogadása**

*Előterjesztő: Bíró Imre polgármester*

**Bíró Imre polgármester:** Minden évben aktualizálni kell a tervet, de nem terveznek egyelőre közbeszerzést. Kérdezi, hogy valakinek van-e kérdése, észrevétele, hozzászólása?

*Kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete** **5 igen szavazattal**

**– egyhangúlag – az alábbi határozatot hozza:**

**10/2025. (II.21.) Bsz. ÖNKORMÁNYZATI HATÁROZAT**

Balatonszepezd Község Önkormányzata Képviselő-testülete a közbeszerzésekről szóló 2015. évi CXLIII. törvény 42. §-a alapján az előterjesztés 1. sz. mellékletét képező Balatonszepezd Község Önkormányzata 2025. évi közbeszerzési tervét elfogadja.

Határidő: azonnal

Felelős: polgármester

**9) Döntéshozatal a kabinsor újjáépítése tárgyában**

*Előterjesztő: Bíró Imre polgármester*

**Bíró Imre polgármester:** Lefolytatták a beszerzési eljárást. A legkedvezőbb ajánlatot a Pezo Wood Kft. adta bruttó 9.602.504 Ft összegben. Kérdezi, hogy valakinek van-e kérdése, észrevétele, hozzászólása?

**Varga József alpolgármester**: A műszaki tartalom mikor lesz meghatározva?

**Bíró Imre polgármester:** Már megvan, egységes fedéssel készül, mint a vizesblokk és a büfé.

**Varga József alpolgármester**: Örül volna, ha ezt látják.

**dr. Temesvári Zsolt képviselő**: Honnan jönnek ezek a vállalkozók?

**Bíró Imre polgármester**: Ez veszprémi cég.

**dr. Temesvári Zsolt képviselő**: Miért nem a helyi vállalkozót bízzák meg? Nagy különbség nincsen.

**Bíró Imre polgármester**: Mert nem ő adta a legjobb ajánlatot.

**Kiss István képviselő**: Kérdezi, hogy van-e referenciájuk? Ő egyetért a versenyeztetéssel, de nem mindig az ár a fontos.

**Bíró Imre polgármester**: Ők csinálták a 4. kabinsor felújítását.

**Varga József alpolgármester**: Későbbiekben nem biztos, hogy mindig a legolcsóbbat kell választani.

*További kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete** **5 igen szavazattal**

**– egyhangúlag – az alábbi határozatot hozza:**

**11/2025. (II.21.) Bsz. ÖNKORMÁNYZATI HATÁROZAT**

Balatonszepezd Község Önkormányzata Képviselő-testülete a központi strandon a kabinsor újjáépítése tárgyában a Pezo Wood Kft. bruttó 9.602.504 Ft összegű árajánlatát elfogadja.

A szükséges forrást a 2025. évi költségvetésről szóló önkormányzati rendelet terhére biztosítja.

Felhatalmazza a polgármestert a szerződés megkötésére és az egyéb szükséges intézkedések megtételére.

Határidő: azonnal

Felelős: polgármester

**10) A Balatonfüredi Rendőrkapitányság támogatása**

*Előterjesztő: Bíró Imre polgármester*

**Bíró Imre polgármester:** A kérelem szerint a túlórákra szeretnének 200.000 Ft hozzájárulást kérni. Kérdezi, hogy valakinek van-e kérdése, észrevétele, hozzászólása?

*Kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete** **5 igen szavazattal**

**– egyhangúlag – az alábbi határozatot hozza:**

**12/2025. (II.21.) Bsz. ÖNKORMÁNYZATI HATÁROZAT**

Balatonszepezd Község Önkormányzata Képviselő-testülete a Balatonfüredi Rendőrkapitányság részére a rendőri szolgálatok számának emelése céljából a túlórák ellentételezésére 200.000 Ft összegű hozzájárulást biztosít.

A támogatás a Balatonfüredi Rendőrkapitányság személyi állományába tartozó, kiemelkedő teljesítményt nyújtó személyek munkájának elismerése, pénzbeli jutalmazása, a Balatonfüredi Rendőrkapitányság személyi állománya által teljesített önkéntes vagy egyéb túlszolgálati órák megváltása, illetve tárgyi eszköz beszerzése céljából használható fel.

Felhatalmazza a polgármestert a megállapodás megkötésére és az egyéb szükséges intézkedések megtételére.

Határidő: azonnal

Felelős: polgármester

**11) Döntés a polgármester 2025. évi cafetéria juttatásáról**

*Előterjesztő: dr. Varga Viktória jegyző*

**Bíró Imre polgármester:** Éves szinten bruttó 240.000 Ft a javaslat. Mivel őt a döntés személyesen érinti, kéri a szavazásból való kizárását. Kérdezi, hogy valakinek van-e kérdése, észrevétele, hozzászólása?

*Kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete** **5 igen szavazattal**

**– egyhangúlag – az alábbi határozatot hozza:**

**13/2025. (II.21.) Bsz. ÖNKORMÁNYZATI HATÁROZAT**

Balatonszepezd Község Önkormányzata Képviselő-testülete a polgármester cafetéria-juttatásáról szóló szavazásból Bíró Imre polgármestert személyes érintettsége miatt kizárja.

*Kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete** **4 igen szavazattal**

**– egyhangúlag – az alábbi határozatot hozza:**

**14/2025. (II.21.) Bsz. ÖNKORMÁNYZATI HATÁROZAT**

Balatonszepezd Község Önkormányzata Képviselő-testülete munkáltatói jogkörében eljárva a polgármester cafetéria-juttatásának 2025. évi éves keretösszegét bruttó 240.000 Ft-ban határozza meg.

A képviselő-testület a Zánkai Közös Önkormányzati Hivatal Közszolgálati Szabályzatának cafetéria-juttatás igénybevételére vonatkozó részletszabályait rendeli alkalmazni a polgármester cafetéria-juttatásának igénybevételére, az azzal való elszámolásra és visszatérítésre.

Határidő: azonnal

Felelős: jegyző

**12) A polgármester szabadságtervének jóváhagyása**

*Előterjesztő: Bíró Imre polgármester*

**Bíró Imre polgármester:** A kiküldött anyag szerint összeállította a szabadságtervét. Kérdezi, hogy valakinek van-e kérdése, észrevétele, hozzászólása?

*Kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete** **5 igen szavazattal**

**– egyhangúlag – az alábbi határozatot hozza:**

**15/2025. (II.21.) Bsz. ÖNKORMÁNYZATI HATÁROZAT**

Balatonszepezd Község Önkormányzata Képviselő-testülete Bíró Imre polgármester 2025. évi szabadságának ütemezését az alábbiak szerint jóváhagyja:

|  |  |  |
| --- | --- | --- |
| Január | 2., 3., 29. | 3 nap |
| Február | 11., 26. | 2 nap |
| Március | 5., 12., 19., 26. | 4 nap |
| Április | 2., 9., 16., 30. | 4 nap |
| Május | 7., 14., 28. | 3 nap |
| Június | 11., 18., 25. | 3 nap |
| Július | 9., 16., 23. | 3 nap |
| Augusztus | 6., 13., 27. | 3 nap |
| Szeptember | 3., 10., 17., 24. | 4 nap |
| Október | 1., 15., 29. | 3 nap |
| November | 12., 19., 26. | 3 nap |
| December | 10., 23., 29., 30., 31. | 5 nap |
| **ÖSSZESEN:** | **40 nap** |

Határidő: folyamatos

Felelős: polgármester

**13) Balatonszepezd Község Önkormányzata Képviselő-testülete 2025. évi munkatervének elfogadása**

*Előterjesztő: Bíró Imre polgármester*

**Bíró Imre polgármester:** A munkaterv kiküldésre került, kérdezi, hogy valakinek van-e kérdése, észrevétele, hozzászólása?

*Kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete** **5 igen szavazattal**

**– egyhangúlag – az alábbi határozatot hozza:**

**16/2025. (II.21.) Bsz. ÖNKORMÁNYZATI HATÁROZAT**

Balatonszepezd Község Önkormányzata Képviselő-testülete a 2025. évi munkatervét az előterjesztés melléklete szerint jóváhagyja.

Felhívja a Zánkai Közös Önkormányzati Hivatal Jegyzőjét, hogy a munkatervben szereplő napirendi pontok előkészítéséről gondoskodjon.

Határidő: folyamatos

Felelős: jegyző

**14) A közművelődési alapszolgáltatás 2025. évi szolgáltatási tervének jóváhagyása**

*Előterjesztő: Bíró Imre polgármester*

**Bíró Imre polgármester:** Új közművelődési munkatársuk van, aki az első sikeres programot már le is bonyolította. Kérte, hogy állítsa össze a programokat. 7 millió forint a programok összköltsége, a háttérköltségek pedig még egyszer ennyit fognak kitenni. Kérdezi, hogy valakinek van-e kérdése, észrevétele, hozzászólása?

**Varga József alpolgármester**: Szeretné ezeket a rendezvényeket kidolgozottabban látni, és tudni az egyes programok tartalmát részletesen.

**Bíró Imre polgármester:** Informális ülésen egyeztették, amire a civil szervezeteket is meghívták. Rengeteg háttérmunka van ezekkel a programokkal. Szép, hogy ilyen sok lesz a program, de ez sok munkával is fog járni és nincs is mögötte az az emberszám, ami kellene.

*További kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete** **5 igen szavazattal**

**– egyhangúlag – az alábbi határozatot hozza:**

**17/2025. (II.21.) Bsz. ÖNKORMÁNYZATI HATÁROZAT**

Balatonszepezd Község Önkormányzatának Képviselő-testülete a 20/2018. (VII. 9.) EMMI rendelet 3. § (5) bekezdése alapján az előterjesztés melléklete szerinti közművelődési alapszolgáltatás 2025. évi szolgáltatási tervét jóváhagyja.

**15) 2024. évi beszámoló a fogászati alapellátás személyi és tárgyi feltételeiről**

*Előterjesztő: Bíró Imre polgármester*

**Bíró Imre polgármester:** Mindenki megkapta a beszámolót. Kérdezi, hogy valakinek van-e kérdése, észrevétele, hozzászólása?

*Kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete** **5 igen szavazattal**

**– egyhangúlag – az alábbi határozatot hozza:**

**18/2025. (II.21.) Bsz. ÖNKORMÁNYZATI HATÁROZAT**

Balatonszepezd Község Önkormányzatának Képviselő-testülete a 2024. évi beszámolót a fogászati alapellátás személyi és tárgyi feltételeiről elfogadja.

**16) 2024. évi beszámoló a védőnői szolgálat személyi és tárgyi feltételeiről**

*Előterjesztő: Bíró Imre polgármester*

**Bíró Imre polgármester:** A védőnői beszámolót is megkapták. Kérdezi, hogy valakinek van-e kérdése, észrevétele, hozzászólása?

*Kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete** **5 igen szavazattal**

**– egyhangúlag – az alábbi határozatot hozza:**

**19/2025. (II.21.) Bsz. ÖNKORMÁNYZATI HATÁROZAT**

Balatonszepezd Község Önkormányzatának Képviselő-testülete a védőnői szolgálat személyi és tárgyi feltételeiről szóló 2024. évi beszámolót elfogadja.

**17) Beszámoló a Zánkai Közös Önkormányzati Hivatal 2024. évi tevékenységéről**

*Előterjesztő: dr. Varga Viktória jegyző*

**Bíró Imre polgármester:** Az anyagban található statisztikára utalt. Átadja a szót jegyző asszonynak.

**dr. Varga Viktória jegyző**: Minden lényeges adatot összegyűjtött. A választás volt tavaly nagy feladat, amit példaértékű, fegyelmezett munkával végzett el a hivatal. A kollégákkal elégedett, köszöni a munkájukat.

**Bíró Imre polgármester:** Ha Balatoncsicsót nézi, akkor a számokat tekintve Balatonszepezd nagyjából ott van jegyzőkönyvek, rendeletek számában.

*További kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete** **5 igen szavazattal**

**– egyhangúlag – az alábbi határozatot hozza:**

**20/2025. (II.21.) Bsz. ÖNKORMÁNYZATI HATÁROZAT**

Balatonszepezd Község Önkormányzatának Képviselő-testülete a Zánkai Közös Önkormányzati Hivatal 2024. évi tevékenységéről szóló beszámolót elfogadja.

**18) Igazgatási szünet elrendelése a Zánkai Közös Önkormányzati Hivatalban**

*Előterjesztő: dr. Varga Viktória jegyző*

**Bíró Imre polgármester:** Átadja a szót jegyző asszonynak. Kérdezi, hogy valakinek van-e kérdése, észrevétele, hozzászólása?

**dr. Varga Viktória jegyző**: Az elmúlt évhez hasonlóan téli igazgatási szünetre tesz javaslatot, ami öt nap szabadság kivételét jelenti a kollégáknak.

**Bíró Imre polgármester:** Köszöni. Kérdezi, hogy valakinek van-e kérdése, észrevétele, hozzászólása?

*Kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete** **5 igen szavazattal**

**– egyhangúlag – az alábbi határozatot hozza:**

**21/2025. (II.21.) Bsz. ÖNKORMÁNYZATI HATÁROZAT**

Balatonszepezd Község Önkormányzatának Képviselő-testülete a közszolgálati tisztviselőkről szóló 2011. évi CXCIX. törvény 232. § (3) bekezdésében kapott felhatalmazás alapján a Zánkai Közös Önkormányzati Hivatalban

2025. december 22. napjától 2026. január 2. napjáig **téli** igazgatási szünetet rendel el.

Az igazgatási szünet alatt a Zánkai Közös Önkormányzati Hivatal zárva tart.

A jegyző köteles az igazgatási szünet elrendeléséről a lakosságot előzetesen tájékoztatni.

Határidő: folyamatos

Felelős: jegyző

**19) Stratégiai ellenőrzési terv 2025-2029. elfogadása**

*Előterjesztő: Bíró Imre polgármester*

**Bíró Imre polgármester:** Február 28-i kell elfogadni a tervet, amit a belső ellenőr készített. Kérdezi, hogy valakinek van-e kérdése, észrevétele, hozzászólása?

*Kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete** **5 igen szavazattal**

**– egyhangúlag – az alábbi határozatot hozza:**

**22/2025. (II.21.) Bsz. ÖNKORMÁNYZATI HATÁROZAT**

Balatonszepezd Község Önkormányzata Képviselő-testülete a Balatonfüredi Közös Önkormányzati Hivatal belső ellenőrzése által összeállított Stratégiai ellenőrzési terv 2025-2029. című dokumentumot megismerte és azt az előterjesztés melléklete szerint elfogadja.

Határidő: azonnal

Felelős: polgármester

**20) Közösségi Könyvtár elnevezése** (szóbeli előterjesztés)

*Előterjesztő: Bíró Imre polgármester*

**Bíró Imre polgármester:** A könyvtár ellátót megkeresték a könyvtár elnevezéssel kapcsolatosan. Azt a tájékoztatást kapták, hogy a testületnek kell elnevezni a könyvtárat. Botos János korábbi könyvtárosról neveznék el a könyvtárat. Kérdezi, hogy valakinek van-e kérdése, észrevétele, hozzászólása?

*Kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete** **5 igen szavazattal**

**– egyhangúlag – az alábbi határozatot hozza:**

**23/2025. (II.21.) Bsz. ÖNKORMÁNYZATI HATÁROZAT**

Balatonszepezd Község Önkormányzatának Képviselő-testülete a 8252 Balatonszepezd, Árpád u. 5. II. épületben található községi könyvtárat Botos János Községi Könyvtár néven elnevezi.

**21) Döntés környezeti vizsgálat szükségességéről** (szóbeli előterjesztés)

*Előterjesztő: Bíró Imre polgármester*

**Bíró Imre polgármester:** A folyamatban lévő Hész módosításban kell hozniuk arról döntést, hogy a képviselő-testület, ahogy a megkeresett államigazgatási szervek többsége, nem tartja szükségesnek a környezeti vizsgálat lefolytatását. Kérdezi, hogy valakinek van-e kérdése, észrevétele, hozzászólása?

*Kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete** **5 igen szavazattal**

**– egyhangúlag – az alábbi határozatot hozza:**

**24/2025. (II.21.) Bsz. ÖNKORMÁNYZATI HATÁROZAT**

Balatonszepezd Község Önkormányzata Képviselő-testülete az építési övezet módosítása vonatkozásában indult településrendezési eszközök módosítása tárgyában a környezeti vizsgálat elkészítését nem tartja szükségesnek.

**Kiss István képviselő**: Arról szeretné tájékoztatni a testületet, hogy részt vett az érsekség veszprémi rendezvényén Bódi Mária Magdolnát boldoggá avatása miatt. Szepezdnek annyi köze van hozzá, hogy élt itt néhány hónapot. Azt kérte az érsekség, hogy április 26-án csatlakozzon a település a vendégek fogadásához és helyezzen el egy emléktáblát. Fognak írni e-mailt is erről.

**Varga József alpolgármester**: Az érsekség kérjen engedélyt az önkormányzattól és helyezzen el emléktáblát. Furcsa, hogy ez fordítva történik.

**Bíró Imre polgármester:** Köszöni szépen, fogják majd intézni az ügyet. Az ülést bezárja.

Több napirendi pont nem lévén Bíró Imre polgármester megköszöni a nyilvános ülésen való részvételt, és azt 9.48 órakor bezárja.

K. m. f.

 **Bíró Imre dr. Varga Viktória**

 polgármester jegyző